b'\n_START_ARTICLE_\nDaniel Viglietti\n_START_SECTION_\nBiografi\n_START_PARAGRAPH_\nDaniel Viglietti vokste opp i et musikalsk hjem. Hans mor var klassisk pianist og faren klassisk gitarist. I 1971 stiftet han, sammen med andre musikere, plateselskapet Ayu\xc3\xad/Tacuab\xc3\xa9 for \xc3\xa5 promotere og formidle uruguyansk folkemusikk.\n_START_SECTION_\nFengsel og eksil\n_START_PARAGRAPH_\nViglietti ble en viktig figur i Nueva Canci\xc3\xb3n, som b\xc3\xa5de ble en musikkgenre og en sosialpolitisk bevegelse. Viglietti, som tok til orde mot fascisme og milit\xc3\xa6rdiktatur og for jordreformer, ble fengslet i 1972 under de uruguyanske myndighetenes fors\xc3\xb8k p\xc3\xa5 \xc3\xa5 stogge landets voksende venstreside. En internasjonal kampanje ledet av blant andre Jean-Paul Sartre og Pete Seeger s\xc3\xb8rget imidlertid for at han ble l\xc3\xb8slatt. Etter l\xc3\xb8slatelsen dro Viglietti i eksil i Frankrike og bodde i Paris i ti \xc3\xa5r.\n_START_SECTION_\nI Norge\n_START_PARAGRAPH_\nP\xc3\xa5 grunn av sitt virke som eksiljournalist ble Viglietti i 1981 invitert til Norge av NRK og laget et fjernsynsprogram sammen med den den norske visesangeren Lars Klevstrand. De to turnerte sammen i Norge i \xc3\xa5rene som fulgte. De opptr\xc3\xa5dte sammen i NRK-programmet Musikalsk mellomspill i 1991.\n_START_SECTION_\nViglietti p\xc3\xa5 norsk\n_START_PARAGRAPH_\nLars Klevstrand og Guttorm Guttormsen Kvartett ga ut Vigliettis sang A desalambrar under tittelen Riv ned gjerdene p\xc3\xa5 LP-en med samme navn i 1976. Klevstrand ga senere ut sangen Ni\xc3\xb1o mi ni\xc3\xb1o under tittelen Ungen min p\xc3\xa5 sitt album Her! i 1987._NEWLINE_Sverre Kjelsberg ga ut en versjon av Riv ned gjerdene p\xc3\xa5 sitt album Etter m\xc3\xb8rketia i 1979._NEWLINE_Visegruppa Ohnesorg ga ut en oppdatert versjon av A desalambrar under tittelen Riv ned sperrene p\xc3\xa5 sin EP nummer to i 2015.'